Steffen W. Frølund (LA), 2025-05-20:
Jeg brugte min taletid sidste år under samme redegørelsesdebat på at sætte fokus på elforsyningssikkerhed, og jeg vil gøre det samme igen i år, da der i min optik ikke er blevet taget de nødvendige initiativer til at afhjælpe, at kurven går den gale vej.
Det er faktisk min fornemmelse, at det går hurtigere i den gale retning.
Vi har i dag, som ministeren rigtigt nok også påpegede ved et tidligere spørgsmål, en meget høj elforsyningssikkerhed i Danmark, og det kan vi godt være stolte af, også i en international sammenhæng, men den er dalende.
Allerede sidste år sænkede ministeren faktisk planlægningsmålet fra »meget højt« til »højt«, bevares, men kurven går nedad, og i fremtiden bliver det endnu værre.
Både Klimarådet, Green Power Denmark og Energinet peger på, at der vil være dage og i værste tilfælde uger med stor risiko for brownouts.
De kommer frem til de her bemærkelsesværdigt ens tal, når de kører simulationer på dårlige vejrår for vores fremtidige helt vejrafhængige elsektor.
Validitet af de her analyser er derfor ret høj.
Det foranlediger, at en masse selskaber allerede nu begynder at lave defensive modforanstaltninger.
De kan ikke tåle ikke at have strøm.
Lufthavne installerer dyre batterier, Novo Nordisk i Kalundborg opsætter sine egne dyre backupgeneratorer med samme megawattstørrelse som Asnæsværket, og selv mindre slagterier har været ude at sige, at bare korte afbrydelser på sekunder kan koste dem meget dyrt, så hele produktionsbatches må lægges om.
Der er milliarder og milliarder på spil på tværs af mange sektorer.
Det samme problem har den tyske rigsrevision faktisk kritiseret den tyske regering for.
Energirigelighed og velstand korrelerer kausalt.
Selskaberne har brug for stabil strøm og energi som input.
Man har heller ikke lyst til at omstille til en energikilde, i det her tilfælde elektricitet, som målet, hvis man ikke er helt sikker på, at den også er der, når man skal bruge den.
Så det går ud over elektrificeringen i sig selv.
Disse omkostninger bør tages med i samfundsøkonomiske betragtninger og i de ideelle planlægningsmål.
Så i Liberal Alliance foreslår vi derfor igen at anlægge den omvendte logik af den, der hersker i dag.
Planlægningsmålet bør sættes efter en samfundsøkonomisk målsætning, altså en udefra og ind-tankegang.
De modtræk og forslag, som de forskellige organisationers analyser kommer frem til, går fra, at industrien må lukke ned i perioder, til, at datacentre må lukke ned i perioder, at elbiler må tømmes for strøm, og at gasturbiner skal køre, og at man så må håbe på, at importmulighederne fra vores nabolande ellers er intakte i de dage, hvor vi ikke har strøm nok selv.
Det er altså ekstremt dyre og i nogle tilfælde endda sorte tiltag, og det er tiltag, vi faktisk slet ikke kan regne med.
For siden de her analyser er kommet, bl.a. Klimarådets, er det ikke gået i den retning med de her importmuligheder, som de har regnet med.
Klimarådet regner med, at det skal stige betragteligt i forhold til mulighederne.
Som vi også lige hørte fra den tidligere ordfører, ser det ud, som om Norge trækker i den modsatte retning.
Der vil altså måske være færre importmuligheder, i hvert fald vil vi ikke få dem tidsnok og i den størrelsesorden, vi har brug for.
Disse importmuligheder hænger faktisk ovenikøbet sammen med en anden ting.
De hænger sammen med, at udlandsforbindelserne gennem energiøerne også bliver regnet med, og som vi alle ved, hænger energiøerne mildest talt i en tynd tråd.
Tingene hænger jo sådan set sammen.
Får man ikke de her energiøer, hvilket jeg vil tvivle meget på vi gør, så har vi ringere importmuligheder end allerede antaget, hvilket leder til en endnu værre elforsyningssikkerhed.
Og så må man nok indstille sig på, at der skal noget helt andet til end bare det at håbe på importmuligheder for at løse udfordringen med den i forvejen dalende kurve.
Afhængighed af andre lande har vist sig at være sikkerhedspolitisk farligt.
Jeg tror nu nok, at sjællænderne og jyderne skulle kunne holde fred lidt endnu, hvilket jeg hørte en anden betvivle, måske, men det er da ikke sikkert, at vi til hver en tid og i alle situationer kan regne med at kunne importere alle steder fra.
Hvem ved?
Så jeg synes da, at Danmark skulle stå mere i sin egen ret.
Jeg håber, at ministeren er opmærksom på udfordringerne, som vi kigger ind i.
I Liberal Alliance synes vi, at vi skal have mere fokus på netop elforsyningssikkerheden fremadrettet.
Tak for ordet.